Den i artikel 263, stk. 4, TEUF fastsatte betingelse for antagelse til realitetsbehandling, hvorefter en fysisk eller juridisk person skal være umiddelbart berørt af den afgørelse, som prøves under en sag, indebærer i princippet to kumulative betingelser, nemlig for det første, at den anfægtede foranstaltning umiddelbart skal have indvirkning på den pågældendes retsstilling, og for det andet, at den ikke må overlade et skøn til adressaterne, der skal gennemføre den, men at gennemførelsen skal ske helt automatisk, udelukkende i medfør af EU-reglerne og uden anvendelse af andre mellemkommende regler.

En sammenslutning af fagforeninger, der som medlemmer i det væsentlige har samtlige tjenestemænd og ansatte ved offentligretlige juridiske personer samt medlemmerne af denne sammenslutning, er derfor ikke umiddelbart berørt af en afgørelse fra Rådet, hvorved en medlemsstat pålægges at træffe foranstaltninger til afhjælpning af en situation med et uforholdsmæssigt stort underskud.

Den bestemmelse, der er fastsat i denne afgørelse vedrørende de foranstaltninger, som en medlemsstat skal træffe til nedbringelse af et uforholdsmæssigt stort underskud, har nemlig – for så vidt som den pålægger den pågældende medlemsstat at nå et økonomisk mål, nemlig at spare et bestemt beløb pr. år gennem reduktion af de bonusser, der udbetales til tjenestemænd, uden at fastsætte hverken fremgangsmåden for denne reduktion eller de kategorier af tjenestemænd, der berøres heraf, hvilke elementer er overladt til medlemsstatens skøn – ikke umiddelbart indvirkning på sagsøgernes retsstilling, idet medlemsstatens myndigheder i forbindelse med iværksættelsen heraf har et betydeligt skøn.

Den bestemmelse i den omhandlede afgørelse, der pålægger den samme medlemsstat en pligt til at vedtage en lov om reform af pensionssystemet med henblik på at sikre dets bæredygtighed på mellemlang og lang sigt, berører endvidere – for så vidt som den nødvendiggør vedtagelsen af en sådan lov for at blive gennemført og overlader medlemsstatens myndigheder et betydeligt skøn ved definitionen af denne lovs indhold, forudsat at den sikrer pensionssystemets bæredygtighed på mellemlang og lang sigt – ikke umiddelbart sagsøgerne, eftersom det kun er denne lov, der eventuelt umiddelbart kan berøre deres retsstilling.

Den bestemmelse i samme afgørelse, der fastsætter et loft for erstatningen af det personale i den offentlige sektor, der går på pension, udgør desuden en generel foranstaltning med henblik på tilrettelæggelse og styring af den offentlige forvaltning og berører derfor ikke umiddelbart sagsøgernes retsstilling. For så vidt som denne bestemmelse indebærer en forringelse af funktionen af den offentlige service og forringer sagsøgernes arbejdsvilkår, er der nemlig tale om en omstændighed, som ikke vedrører deres retsstilling, men udelukkende deres faktiske situation.

Da det endelige formål er at nedbringe landets uforholdsmæssigt store offentlige underskud, nødvendiggør de bestemmelser, der fastsætter, at den pågældende medlemsstat skal vedtage finansielle konsolideringsforanstaltninger, foranstaltninger, som tilsigter at styrke budgetovervågningen og -disciplinen, samt strukturelle foranstaltninger, som navnlig tilsigter at forbedre den nationale økonomis generelle konkurrenceevne, endelig på grund af deres omfang nationale gennemførelsesforanstaltninger, som specificerer indholdet heraf. I forbindelse med denne gennemførelse har den pågældende medlemsstats myndigheder et betydeligt skøn, forudsat at det endelige mål om nedbringelse af det uforholdsmæssigt store underskud overholdes. Det er disse nationale gennemførelsesforanstaltninger, som eventuelt umiddelbart berører sagsøgernes retsstilling.

(jf. præmis 64, 70, 72-74, 76, 78, 80 og 84)